جاپانی ایئر لائنز نے فضائی میزبان خواتین کے لباس پر عائد پابندیاں ہٹا لیں
جاپانی کارکن خواتین اپنی شخصی آزادی کی تحریکیں چلا رہی ہیں اور اس کے نتیجے میں انہیں ایک بڑی کامیابی ملی ہے۔ اگلے مہینے سے جاپان ائیر لائینز کی فضائی میزبان خواتین نہ اونچی ایڑی کا جوتی پہنیں گی اور نہ ہی سکرٹ۔ 
ویب ڈسک — جاپان میں خواتین ایک تحریک چلا رہی ہیں، جس کا مقصد کام کے دوران خواتین کو مخصوص لباس کی پابندی سے آزاد کرانا ہے۔ خواتین کو شکایت ہے کہ اونچی ایڑی والی جوتیاں تکلیف دہ ہو تی ہیں اور انہیں بھی مردوں کی طرح اپنا لباس اور جوتے منتخب کرنے کی آزادی ہونی چاہیے۔ جاپان ائیر لائینز میں کام کرنے والی تقریباً چھ ہزار خواتین کو یہ آزادی مل گئی ہے کہ وہ اپنی پسند کے جوتے اور کپڑے پنیں۔ ائیر لائینز کے اس فیصلے کا خواتین کے حقوق کی تحریک کی روح رواں معروف اداکارہ اور مصنفہ یومی ایشی کاوا نے خیر مقدم کیا ہے۔ انہوں نے کہا کہ اس طرح کی پابندیاں صرف ائیر لائینز ہی نہیں لگاتیں بلکہ اس میں بڑے بڑے ہوٹل، ڈیپارٹمنٹ سٹورز، بینک اور دیگر ادارے بھی شامل ہیں۔ انہوں نے امید ظاہر کی کہ دوسرے ادارے بھی جاپان ائیر لائینز کی تقلید کریں گے۔ پچھلے سال کیودو نیوز سروس نے ایک سروے کیا تھا، جس کے مطابق جاپان کی وہ کمپنیاں جہاں خواتین صارفین کے لیے خدمات سر انجام دیتی ہیں، ان کے لیے اونچی ایڑی کا جوتا پہننا لازم ہے، وہ شاید مستقبل قریب میں اپنی یہ پالیسی تبدیل نہیں کریں گی۔ جب کہ 80 فی صد خواتین کا کہنا ہے کہ اونچی ہیل کا جوتا ان کے لیے تکلیف دہ ہے۔ جاپان کے وزیر اعظم شنزو آبے کہہ چکے ہیں کہ وہ کارکن خواتین کے لیے مخصوص لباس کی پابندی کے مخالف ہیں۔ اسی طرح جاپان کے بعض تجارتی اداروں میں خواتین کو عینک لگانے سے منع کیا جاتا ہے۔ ان سے کہا جاتا ہے کہ وہ کانٹیکٹ لینز استعمال کریں۔ آج کل جاپان میں اس کے خلاف بھی سوشل میڈیا پر تحریک چل رہی ہے۔